එම පණිවිඩයේ වැඩිදුරටත් මෙසේ ද දැක් වේ.අභිමානවත් දේශය් දකුණුලක ප්‍රෞඩ ඌව වෙල්ලස්ස දහම් සිසි‍ලසින් පුබුදුවාලූ රුහුණු මාගම්පත්තුවේ ප්‍රධාන සංඝනායක, ඌව විශ්වවිද්‍යාලයේ කුලපති, කිරිවෙහෙර රජමහාවිහාරය ඇතුළු විහාර ගණයේ විහාර‍ාධිපති ආචාර්ය ගෞරවාර්හ අලුත්වැව සෝරත නායක ස්වාමීන්ද්‍රයාණන් වහන්ස්ගේ අපවත්වීම ඇසීමෙන් මම බලවත් සංවේගයට පත්වීමි.ජාතියේ ප්‍රගමනයට නිබඳවම අස්වැසිල්ලක් වෙමින් අර්ථයෙන් මෙන්ම ධර්මයන් ද අමිල මෙහෙවරක් ඉටුකරමින් සිටියදී සිදු වූ උන්හන්සේගේ අපවත්වීම ඌව වෙල්ලස්ස ජනතාවට පමණක් නොව සකල ලංකාවාසී බොදු බැතිමතුන්ට ම විශාල පාඩුවක් වනුයේ එවන් පඬිරුවනක් ජාතියට අහිමිවන නිසාවෙනි.පැවිදිව ශාසනයටත්, රටටත් මහඟු සේවාවක් ඉටු කළ යුතුම යැයි තම සිතෙහි හටගත් බලවත් ආශාව හේතුවෙන් ම පැවිදි දිවියට ඇතුළත් වූ ‍සෝරත නායක ස්වාමීන්ද්‍රයාණන් වහන්සේ, පිරිවෙන් අධ්‍යාපනය මනාව හමාර කොට, විද්‍යෝදය විශ්වවිද්‍යාලයෙන් ශාස්ත්‍රවේදී හා ශාස්ත්‍රපති උපාධි ලබා ගත්හ.මතු පරපුර ගුණයහපත්කමින් පුරවාලීම උදෙසා රත්මලාන පරිවේණාචාර්ය අභ්‍යාස විද්‍යාලයට ඇතුල් වී ගුරු පුහුණුව ද ලබා ගත් අප නාහිමිපාණන් වහන්සේ, කතරගම බෝගහපැලැස්ස විද්‍යාලයේ උප ගුරුවරයකු වශයෙන් ගුරු සේයට එක් වූ අතර, ඉන් අනතුරුව කතරගම මහා විද්‍යාලයේ විදුහල්පති ධුරයට පත්වූ සේක.කඳසුරිඳු වැඩ සිටිනා අඩවියේ ඓතිහාසික කතරගම කිරිවෙහෙර රජමහා විහාරයේ විහාරාධිපතීත්වයට පත්වූ උන්වහන්සේ, තෙරුවන් ගුණ වඩවමින් කිරිවෙහෙර ආශ්‍රිත ගම්මාන සුඛිත මුදිත කරන්නට ගත්තේ අපමණ වෙහෙසකි.